आसन, प्राणायाम, बन्ध मुद्रा पंचकोश ध्यान

विषय सूची

विषय सूची

राजयोग

आसन

प्राणायाम

प्राणायाम सम्बन्धी सामान्य जानकारी

तीन बन्ध

मुद्रा विज्ञान

रोगानुसार मुद्राएँ

रोगानुसार

आसन, प्राणायाम, बन्ध, आहार

पच्चकोशी ध्यान धारणा

आत्मचिन्तन के बिन्दु

राजयोग

यम, नियम, आसन, प्राणायाम, प्रत्याहार, धारणा, ध्यान, समाधि

राजयोग (अष्टांग योग)
राजमार्ग का अर्थ है आम- रास्ता। वह रास्ता जिस पर होकर हर कोई चल सके। राजयोग का भी ऐसा ही तात्पर्य है। जिस योग की साधना हर कोई कर सके। सरलतापूर्वक प्रगति कर सके। महर्षि पतंजलि निर्देशित राजयोग के आठ अंग हैं।
१. यम
सभी प्राणियों के साथ किये जाने वाले व्यावहारिक जीवन को यमों द्वारा सात्त्विक व दिव्य बनाना होता है। यम पाँच हैं।
सत्य- बात को ज्यों का त्यों कह देना सत्य नहीं है, वरन् जिसमें प्राणियों का अधिक हित होता हो, वही सत्य है।
अस्तेय- अस्तेय का वास्तविक तात्पर्य है, अपना वास्तविक हक खाना। विचार कीजिए- इस वस्तु पर मेरा धर्मपूर्वक हक है? इसमें किसी दूसरे का भाग तो नहीं, अधिक तो नहीं ले रहे हैं, कर्त्तव्य में कमी तो नहीं, जिनको चाहिए दिये बिना तो नहीं ले रहे हैं।
अहिंसा- अहिंसा का तात्पर्य है, द्वेष रहित होना, प्रेम की पूजा, मृत्यु से विचलित न होना।
ब्रह्मचर्य- ब्रह्मचर्य का अर्थ है- मन, वचन और काया से समस्त इन्द्रियों का संयम।
अपरिग्रह- अनावश्यक चीजों का संग्रह न करना अपरिग्रह है।
२. नियम-
अपने शरीर, इन्द्रिय तथा अन्तःकरण से सम्बन्ध रखने वाले व्यावहारिक विषयों को सात्त्विक, पवित्र व दिव्य बनाना। नियम पाँच हैं।

शौच- शरीर,वस्त्र, मकान एवं उपयोग में आ रही सामग्री को स्वच्छ पवित्र रखना। जल से शरीर की, सत्य से मन की शुद्धि होती है।
सन्तोष- भली परिस्थितियों में प्रसन्न रहना सन्तोष का तात्पर्य है।
तप- सदुद्देश्य के लिए कष्ट सहना तप है।
स्वाध्याय- अपने आप अपने बारे में पढ़ना। स्वाध्याय के योग्य मनोभूमि तैयार करने के लिए सद्ग्रन्थों का अवलोकन बहुत ही आवश्यक है।
ईश्वर प्रणिधान- ईश्वर को धारण करना, मित्र की तरह सलाह लेना। अन्तरात्मा से सदैव योग्य, उचित एवं लाभदायक उत्तर मिलता है।
३. आसन
आसन का सर्वप्रथम उद्देश्य तो स्थिर होकर कुछ घण्टे बैठ सकने का अभ्यास है। दूसरा उद्देश्य शारीरिक अंगों और नस- नाड़ियों का ऐसा व्यायाम करना है, जिससे उनके दोष निकलकर कार्यक्षमता की वृद्धि हो सके।
४. प्राणायाम
यम- नियमों द्वारा अन्तः चेतना की सफाई के साथ- साथ, शरीर व मन को बलवान् बनाने के लिए आसन, प्राणायाम की क्रिया सम्पन्न की जाती है।
५. प्रत्याहार
प्रत्याहार का अर्थ है -- उगलना। अपने कुविचारों, कुसंस्कारों, दुःस्वभावों, दुर्गुणों को निकाल बाहर करना। महान् सम्पदा के स्वागतार्थ योग्य मनोभूमि का निर्माण। आँख आदि इन्द्रियाँ अपने- अपने विषयों की ओर भागती हैं, उनको वहाँ से रोकना (और इष्ट साधन में लगाना) प्रत्याहार है।
६. धारणा
धारणा का तात्पर्य उस प्रकार के विश्वास के धारण करने से है, जिनके द्वारा मनोवाँछित स्थिति प्राप्त होती है।
७. ध्यान
ध्यान का तात्पर्य है, चिन्तन को एक ही प्रवाह में बहने देना। उसे अस्त- व्यस्त उड़ानों में भटकने से रोकना। किसी एक ही लक्ष्य पर कुछ समय विचार करना। नियत विषय में अधिकाधिक मनोयोग के साथ जुट जाना, तन्मय हो जाना, सारी सुध- बुध भुलाकर उसी में निमग्र हो जाना, ध्यान है।
८. समाधि
जब किसी बात पर भली प्रकार निर्विकल्प रूप से चित्त जम जाता है, तब उस अवस्था को समाधि कहा जाता है। इस स्थिति में विकारी मन अपनी सारी चञ्चलता के साथ एक गाढ़ी निद्रा में चला जाता है।

आसन

पद्मासन, सिद्धासन, सिद्धयोनि आसन, वज्रासन, स्वस्तिकासन, सुखासन, भद्र्रासन, वीरासन, ध्यान वीरासन

उच्चस्तरीय साधना विधान के अन्तर्गत कुछ अतिरिक्त ध्यानात्मक आसन- प्राणायाम, मुद्रा, बन्ध का उल्लेख किया जा रहा है, जिन्हें साधक आवश्यकतानुसार प्रयोग कर सकते हैं।
आसन समग्र शरीर का होता है। कमर सीधी, आँखें अधखुली अथवा अधबन्द- सी, शान्त चित्त, स्थिर काया, यह स्थिति ध्यान के लिए अधिक उपयुक्त मानी जाती है। दोनों हाथ गोदी में हों, शरीर सुखासन की स्थिति में होते हुए भी सुस्थिर, सुव्यवस्थित हो। आसन निम्रलिखित हैं।
१. पद्मासन- दोनों पैर विपरीत दिशा में दोनों जाँघों पर रखें। तलवा ऊपर की ओर रहे और एड़ी कूल्हे की हड्डी का स्पर्श करे। सिर, मेरुदण्ड सीधे रहें और कन्धे तनाव मुक्त ।।
लाभ- शारीरिक स्थिरता,मन शान्त। प्राण शक्ति का सुषुम्ना में प्रवाह, जठराग्नि तेज।
२. सिद्धासन- बाएँ पैर की एड़ी पर बैठते हुए तलवे को दायीं जाँघ के भीतर लें। बाँये पैर की एड़ी का दबाव गुदा एवं जननेन्द्रिय के बीच रहे। दाएँ पैर को मोड़कर टखने को बाएँ टखने के ठीक ऊपर या पास में रखें। एड़ियाँ एक दूसरे के ऊपर रखें। दाएँ पैर के तलवे को बायीं जाँघ एवं पिण्डली के बीच फँसायें। हाँथों को घुटनों पर रखें। इसका अभ्यास किसी भी पैर को ऊपर करके किया जा सकता है।
लाभ- प्राण ऊर्जा का ऊर्ध्वगमन,ब्रह्मचर्य पालन में सहयोग। रक्त चाप सन्तुलित करता है।
३. सिद्धयोनि आसन- यह केवल महिलाओं के लिये है। बायीं एड़ी को योनि के भगोष्ठ के भीतर जमा कर रखें। तलवे को दायीं जाँघ व पिण्डली के बीच फँसा लें। बायीं एड़ी के दबाव को महसूस करें। दायें पैर की एड़ी को बायीं एड़ी पर इस प्रकार रखें कि वह भग- शिश्न को दबाए। तलवे को बायीं जाँघ एवं पिण्डली के बीच फँसा दें। इसका अभ्यास किसी भी पैर को ऊपर करके किया जा सकता है।
लाभ- सिद्धासन के समान। चित्र -- सिद्धासन के समान।
४. वज्रासन- घुटनों के बल जमीन पर बैठें। पैरों के अँगूठे को एक साथ और एड़ियों को अलग- अलग रखें। पज्जों के भीतरी भाग के ऊपर बैठें। एड़ियाँ कूल्हों का स्पर्श करें। हाथों को घुटनों पर रखें। हथेलियाँ नीचे की ओर रहें। अन्दर- बाहर, आती- जाती श्वास पर ध्यान केन्द्रित करें।
लाभ- पाचन क्रिया तीव्र हो जाती है, फलस्वरूप अम्लता एवं पेप्टिक अल्सर में लाभ होता है। हर्निया, बवासीर, हाइड्रोसिल, मासिकस्राव की गड़बड़ी दूर करता है। साइटिका व मेरुदण्ड के निचले भाग की गड़बड़ी से ग्रस्त व्यक्तियों के लिये ध्यान के लिये सर्वोत्तम आसन है। सुषुम्रा में प्राण का सञ्चार करता है तथा काम ऊर्जा को मस्तिष्क में सम्प्रेषित करता है।
५. स्वस्तिकासन- यह सिद्धासन का सरलीकृत रूप है। अन्तर केवल इतना है कि एड़ी का दबाव गुदा एवं जननेन्द्रिय के बीच न होकर बगल में रहता है। चित्र -- सिद्धासन के समान
लाभ- पेशीय पीड़ा से परेशान लोगों के लिये बैठने हेतु एक स्वस्थ आसन है।
६. सुखासन- जिस प्रकार बैठने से शरीर को सुविधा हो, शान्ति में अड़चन न पड़े, वही सुखासन कहलाता है। बाएँ पैर को मोड़कर पञ्जे को दाएँ जाँघ के नीचे रखें। दाएँ पैर को मोड़कर पज्जे को बाईं जाँघ के नीचे रखें। हाथों को घुटनों पर रखें।
लाभ- बिना तनाव, कष्ट और पीड़ा के शारीरिक व मानसिक सन्तुलन प्रदान करता है। जो लोग ध्यान के कठिन आसनों में नहीं बैठ सकते, उनके लिए सरलतम एवं सर्वाधिक आरामदायक आसन है।
७. भद्र्रासन- वज्रासन में बैठें। घुटनों को जितना सम्भव हो दूर- दूर कर लें, किन्तु जोर न लगायें। पैरों की उँगलियों का सम्पर्क जमीन से बना रहे। अब पज्जों को एक दूसरे से इतना अलग कर लें कि नितम्ब और मूलाधार इनके बीच जमीन पर टिक सके। हाथों को घुटनों पर रखें। हथेलियाँ नीचे की ओर रहें। नासिका के अग्र भाग पर दृष्टि को एकाग्र करें।
लाभ- यह ध्यान के लिये एक उत्कृष्ट आसन है। इससे मूलाधार चक्र उत्तेजित होता है। वज्रासन से प्राप्त होने वाले सभी लाभ इससे भी प्राप्त होते हैं।
८. वीरासन- वज्रासन में बैठें। दाहिने घुटने को ऊपर उठायें और दाहिने पज्जे को बाएँ घुटने के भीतरी भाग के पास जमीन पर रखें। दाहिनी कोहिनी को दाहिने घुटने पर और ठुड्डी को दाहिने हाथ की हथेली पर रखें। आँखों को बन्द कर विश्राम करें। बाएँ पज्जे को दाहिने घुटने के बगल में रखकर इसकी पुनरावृत्ति करें। सजगता श्वास पर रखें।
लाभ- एकाग्रता में वृद्धि,शारीरिक एवं मानसिक विश्रान्ति प्रदान करता है। गुर्दे, यकृत,प्रजनन एवं आमाशय अंगों के लिये यह उत्तम आसन है।
९. ध्यान वीरासन- दाएँ पैर को बाएँ पैर के ऊपर इस प्रकार रखें कि दाएँ पैर की एड़ी बाएँ नितम्ब को और बाएँ पैर की एड़ी दाएँ नितम्ब को स्पर्श करे। दाएँ घुटने को बाएँ घुटने पर तथा हाथों को घुटने या पैर के दोनों पंजों पर जो भी सुविधाजनक हो, रख लें। इस क्रम को विपरीत अर्थात् दाएँ पैर के ऊपर बायाँ पैर रखकर भी कर सकते हैं।
लाभ- श्रोणीय और प्रजनन अङ्गों की मालिश कर उन्हें पुष्ट बनाता है।

प्राणायाम

नाड़ीशोधन, प्राण संचार, अनुलोम विलोम, उज्जायी, भ्रामरी, अनुलोम विलोम सूर्यवेधन, शक्तिचालिनी मुद्रा, कपालभाति, भस्रिका, शीतली, शीतकारी प्राणायाम।

उच्चस्तरीय योग साधना में प्राणायाम साधना का अपना महत्त्व है। प्राणायाम दिखने में ही सामान्य लगता है, पर यदि उच्चस्तरीय विधान के आधार पर साधा जाए तो शारीरिक, मानसिक एवं आत्मिक प्रगति के लिए उससे महत्त्वपूर्ण लाभ उठाया जा सकता है।
प्राणायाम दो तरह के होते है। १. गहन श्वास- प्रश्वास, व्यायाम परक (डीप ब्रीदिंग एक्सरसाईज)तथा २. आध्यात्मिक ध्यान परक। पहले प्रकार के प्राणायामों में कुम्भक १.२.१ या १.४.२ की मात्रा में क्रमशः बढ़ाया जाता है। दूसरे प्रकार के प्राणायामों १.१/२.१.१/२ का ही क्रम रहता है। कपालभाति और भस्त्रिका प्राणायाम तो व्यायाम परक ही होते हैं, शेष अन्य प्राणायामों को दोनों प्रकार से प्रयोग में लाया जा सकता है। दोनों प्रकार के प्राणायामों के बीच इतना समय अवश्य दें कि शरीर और श्वास- प्रश्वास की गति सहज स्थिति में आ जाये। इसमें ध्यान का विशेष प्रयोग होता है।
१.नाड़ीशोधन प्राणायाम
मनुष्य के रहन- सहन में अज्ञात अथवा प्रमादवश जो भूलें हो जाती हैं, उनके कारण शरीर में मलवृद्धि होती रहती है। यह मल देह के समस्त नाड़ी जाल को गन्दा और अवरुद्ध कर देता है। प्राणायाम के दौरान शुद्ध वायु खींचकर उसमें सम्मिलित प्राण शक्ति को रक्त के साथ मिलाकर उस मल को भस्म करके बाहर निकाल दिया जाता है। इस प्रकार नाड़ियों के शुद्ध होने से रक्त का प्रवाह अबाध गति से समस्त शरीर में होने लगता है और उसकी चैतन्यता, स्फूर्ति पहले की अपेक्षा बहुत बढ़ जाती है।
सहज आसन में मेरुदण्ड सीधा करके बैठिए। प्राणायाम मुद्रा में दायाँ नथुना बन्द करके बायें नथुने से गहरी श्वास खीचिए और उसे नाभि चक्र तक ले जाइए। ध्यान कीजिए कि नाभि स्थान में पूर्णिमा के पूर्ण चन्द्र के समान पीतवर्ण शीतल प्रकाश विद्यमान है। खींचा हुआ श्वास उसे स्पर्श कर रहा है। आसानी से जितना सम्भव हो श्वास भीतर रोकिए। ध्यान कीजिए, पूर्ण चन्द्र को खींचा हुआ श्वास स्पर्श करके स्वयं शीतल और प्रकाशवान् बन रहा है। जिस नथुने से श्वास खींचा था, उसी बाएँ छिद्र से ही श्वास बाहर निकालिए, ध्यान कीजिए लौटने वाली वायु इड़ा नाड़ी को शीतल प्रकाशवान् बना रही है। कुछ देर श्वास बाहर रोकिए और फिर से उपर्युक्त क्रिया बाएँ नथुने से ही तीन बार कीजिए।
जिस प्रकार बाएँ नथुने से पूरक, अन्तःकुम्भक, रेचक, बाह्य कुम्भक किया था; उसी प्रकार दाहिने नथुने से भी उपर्युक्त क्रिया तीन बार कीजिए। नाभिचक्र में चन्द्रमा के स्थान पर सूर्य का ध्यान कीजिए और श्वास छोड़ते समय भावना कीजिए, लौटने वाली वायु पिंगला नाड़ी के भीतर उष्णता एवं प्रकाश पैदा कर रही है।
अब नासिका के दोनों छिद्रों से श्वास लीजिए, भीतर रोकिए और मुँह खोलकर श्वास बाहर निकाल दीजिए। तीन बार बाएँ नासिका से श्वास खींचना- छोड़ना, तीन बार दाएँ नासिका से श्वास खींचना- छोड़ना तथा एक बार दोनों नासिका छिद्र से श्वास खींचना और मुँह से निकालना, यह सात विधान मिलकर एक नाड़ी शोधन प्राणायाम हुआ। ऐसे तीन प्राणायाम पूरे कीजिए शेष समय में सहज लयबद्ध श्वास के साथ शान्ति का अनुभव कीजिए।
२. प्राण संचार प्राणायाम
प्राण संचार प्राणायाम से शरीर की नाड़ियों में प्राण वायु का प्रवेश कराकर समस्त देह में चैतन्यता का संचार किया जाता है। इससे शरीर इस योग्य बन जाता है कि अन्य शक्तिशाली प्राणायाम के प्रभाव को ग्रहण कर सके।
शान्त, मेरुदण्ड सीधा करके बैठें। ध्यान करें कि गुरुसत्ता, ऋषिसत्ता की अनुकम्पा से साधना स्थल दिव्य प्राण- प्रवाह से भर गया है। हमारे भाव भरे आवाहन और पू. गुरुदेव के ध्यान- निर्देशों के प्रभाव से वह दिव्य चेतन प्राण हमारी ओर उन्मुख है। माँ की ममता के भाव से हमें लपेटे हुए है।
गहरी तृप्तिदायक श्वास दोनों नथुनों से खींचें। जितनी देर में वायु खींची है, उससे लगभग आधे समय तक अन्दर रोकें। जितने समय में खींचा, उतने ही समय में धीरे -धीरे बाहर निकालें। अन्दर जितने समय रोका, उतने ही समय बाहर रोकें।
श्वास खींचते समय भाव करें कि हम उस दिव्य प्राण प्रवाह को सम्मानपूर्वक शरीर के हर अंग- अवयव तक पहुँचा रहे हैं। श्वास रोकते समय भाव करें- वह दिव्य ताजा प्राण हमारे शरीर में स्थापित हो रहा है। पुराने, बासी प्राण को विस्थापित कर रहा है। श्वास निकालते समय भाव करें- वायु के साथ बासी प्राण विकारों सहित बाहर जा रहा है। बाहर रोकते समय भाव करें- निष्कासित प्राण विकार दूर चले गये, अन्दर दिव्य प्राण प्रकाशित हो रहा है। अंग- अंग पुलकित हो रहे हैं।
३. अनुलोम विलोम प्राणायाम
अनुलोम विलोम प्राणायाम का अभ्यास साधकों के लिए बहुत ही शक्तिशाली होता है। इस प्राणायाम के द्वारा मन एकाग्र होता है। आज्ञाचक्र का जागरण होता है। इससे इड़ा- पिङ्गला नाड़ियों का शोधन होता है तथा प्राणों का सन्तुलन बनाने में सहायता मिलती है।
ध्यानात्मक आसन में बैठें। बायें नथुने से गहरी श्वास खींचें, भाव करें कि श्वास नासिका मार्ग से ऊपर भ्रूमध्य तक जाती है। थोड़ी देर श्वास रोकें, आज्ञाचक्र में प्रकाश का ध्यान करें। जितनी देर आसानी से श्वास रोक सकें, रोकें, तत्पश्चात् दायें नथुने से श्वास बाहर निकाल दें। थोड़ी देर श्वास को बाहर रोकें। आज्ञाचक्र में प्रकाश का ध्यान करें। इसके बाद दाहिने नथुने से पूरक करें और बायें से रेचक करें।
४. उज्जायी प्राणायाम
उज्जायी प्राणायाम उत् + जयी शब्दों से मिलकर बना है। उत् अर्थात् ऊर्ध्वगति तथा जयी का अर्थ है इन्द्रिय जय होना अर्थात् इन्द्रिय जय सहित प्राणों के उन्नयन में इससे मदद मिलती है। कण्ठ में विशुद्धि चक्र है, यह चक्र मस्तिष्क तथा हृदय के बीच में दोनों के बीच समन्वय सन्तुलन बनाता है, इसलिए इस प्राणायाम में कण्ठ को सक्रिय करते हुए प्राणायाम किया जाता है। यह प्राणायाम शान्ति प्रदान करने के साथ- साथ शरीर को उष्णता प्रदान करता है। अनिद्रा को दूर करता है। उच्च रक्तचाप के रोगियों के लिए उपयोगी है। यह प्राणायाम रक्त, अस्थि, मज्जा, मेद, वीर्य, त्वचा एवं मांस की व्याधि को दूर करता है।
ध्यानात्मक आसन में बैठें। ठोड़ी को थोड़ा झुका लें। गले में सरसराहट की आवाज के साथ श्वास खींचें, थोड़ी देर रोकें, पुनः दोनों नथुनों से श्वास बाहर निकाल दें। नासिका में आती जाती श्वास के प्रति सजग बने रहें और श्वसन को धीमा एवं लयपूर्ण होने दें। थोड़ी देर बाद अपनी सजगता गले पर ले जाएँ। ऐसा अनुभव करें कि श्वास नासिका से नहीं; बल्कि गले के एक छोटे से छिद्र से आ- जा रही है। श्वास की आवाज बहुत तेज नहीं होनी चाहिए। वह केवल अभ्यासी को सुनाई पड़नी चाहिए। दूसरा व्यक्ति जब तक बहुत निकट न बैठा हो, उसे यह आवाज सुनाई नहीं पड़नी चाहिए।
५. भ्रामरी प्राणायाम
भ्रामरी प्राणायाम का मुख्य उद्देश्य मानसिक शान्ति की प्राप्ति है। प्राणायाम का साधारण लाभ भी उसमें है और अन्य प्राणायामों की तरह फेफड़ों को भी उससे शक्ति प्राप्त होती है। इस प्राणायाम के अभ्यास में भ्रामरी का शब्द सुनते- सुनते ओंकार और अन्य प्रकार के दिव्य शब्द भी सुनाई पड़ने लगते हैं, जिससे मन की शान्ति और तन्मयता की बहुत अधिक वृद्धि हो जाती है।
ध्यानात्मक आसन में बैठें। दोनों हाथों की तर्जनी उँगलियों से कानों को बन्द कर लें। दोनों नथुनों से गहरी श्वास खींचें। भौंरे के गुँजन की तरह गहरी और मन्द ध्वनि उत्पन्न करते हुए धीरे- धीरे श्वास बाहर छोड़ें। श्वास छोड़ते समय गुँजन की ध्वनि मधुर, सम और अखण्ड होनी चाहिए। ध्वनि इतनी मृदुल और मधुर हो कि कपाल के अग्र भाग में उसकी प्रतिध्वनि गूँजने लगे।
६. अनुलोम विलोम सूर्यवेधन प्राणायाम
कुण्डलिनी महाशक्ति के जागरण के लिए प्राण ऊर्जा की प्रचुर परिमाण में आवश्यकता पड़ती है। यह प्रयोजन सूर्यवेधन प्राणायाम द्वारा पूरा होता है। प्राण ऊर्जा का अभिवर्द्धन साधक की भौतिक और आध्यात्मिक सफलताओं का मार्ग प्रशस्त करता है। यह मस्तिष्क को शुद्ध करता है। वात रोग निवारक एवं कृमिनाशक है।
जिस आसन में सहजता से १५ मिनट बैठ सकें, उसमें मेरुदण्ड सीधा रख कर बैठिए। स्वयं को तीर्थ चेतना, गुरुसत्ता के दिव्य आभामण्डल से घिरा हुआ अनुभव कीजिए। प्राणायाम मुद्रा में बायाँ नथुना दबाकर दाहिने नथुने से श्वास खींचना आरम्भ कीजिए। ध्यान कीजिए कि सूर्य की किरणों जैसा प्रवाह वायु में संमिश्रित होकर दाहिने नासिका छिद्र में अवस्थित पिंगला नाड़ी द्वारा अपने शरीर में प्रवेश कर रहा है और उसकी ऊष्मा अपने भीतरी अंग- प्रत्यंगों को तेजस्वी बना रही है। श्वास को कुछ देर भीतर रोकिए और ध्यान कीजिए कि श्वास के साथ खींचा हुआ तेज नाभिचक्र में एकत्रित हो रहा है। सूर्य चक्र प्रकाशवान् हो रहा है। चमक बढ़ रही है। बाएँ नासिका से श्वास को बाहर निकालिए, भाव कीजिए कि सूर्यचक्र को धुँधला बनाए रखने वाला कल्मष छोड़ी हुई श्वास के साथ पीतवर्ण होकर बाएँ नथुने की इड़ा नाड़ी द्वारा बाहर निकल रहा है। सहजता से जितनी देर हो सके, फेफड़ों को बिना श्वास के खाली कीजिए। भाव कीजिए नाभिचक्र में एकत्रित प्राणपुत्र् अग्रि शिखाओं की तरह सुषुम्रा में ऊपर उठकर पेट के ऊर्ध्व भाग, फेफड़े, कण्ठ को प्रकाशित कर रहा है।
इसी क्रम को उलटा कीजिए अर्थात् बाएँ से खींचना, अन्दर रोकना, दाएँ से बाहर निकालना और बाहर रोक देना। श्वास खींचते समय भाव कीजिए कि सविता का तेज नाभिचक्र में संगृहीत हो रहा है। अन्तःकुम्भक में ध्यान कीजिए कि नाभिचक्र सूर्यचक्र तेजस्वी हो रहा है। श्वास निकालते समय भाव कीजिए कि आन्तरिक विकार वायु के साथ बाहर जा रहे हैं। बाह्य कुम्भक के समय ध्यान कीजिए कि सूर्यचक्र का निर्मल तेज सुषुम्रा मार्ग से ऊपर की ओर बढ़ रहा है, भीतरी अवयवों में एक दिव्य ज्योति जगमगाती अनुभव कीजिए।
दाएँ से खींचकर बाएँ से निकालना, पुनः बाएँ से खींचकर दाएँ से निकालना, अनुलोम विलोम सूर्यवेधन प्राणायाम का एक चक्र पूरा हुआ, ऐसे तीन प्राणायाम कीजिए। जो समय शेष रहे, उस समय सहज लयबद्ध श्वास के साथ शान्ति का अनुभव कीजिए।
७. शक्तिचालिनी मुद्रा
कुण्डलिनी महाशक्ति की सामान्य प्रवृत्ति अधोगामी रहती है। रति क्रिया में उसका स्खलन होता रहता है। शरीर यात्रा की मल -मूत्र विसर्जन की प्रक्रिया भी स्वभावतः अधोगामी है। शुक्र का क्षरण भी इसी दिशा में होता है। इस प्रकार यह सारा संस्थान अधोगामी प्रवृत्तियों में संलग्र रहता है। इस महाशक्ति के जागरण व उत्थान के लिए शक्तिचालिनी मुद्रा की क्रिया सम्पन्न की जाती है।
शक्तिचालिनी मुद्रा को विशिष्ट प्राणायाम कहा जा सकता है। सामान्य प्राणायाम में नासिका से साँस खींचकर प्राण प्रवाह को नीचे मूलाधार तक ले जाते हैं और फिर ऊपर की ओर उसे वापस लाकर नासिका द्वार से निकालते हैं, यही प्राण सच्चरण की क्रिया जब मल- मूत्र संस्थान से की जाती है तो शक्तिचालिनी मुद्रा कहलाती है। इस मुद्रा के द्वारा गुदा की पेशियाँ मजबूत होती हैं। मलाशय सम्बन्धी दोषों जैसे- कब्ज, बवासीर, गर्भाशय या मलाशय भ्रंश जैसे रोगों में लाभ मिलता है। प्राण शक्ति का क्षरण रुकता है। व्यक्तित्व प्रतिभा सम्पन्न बनता है।
ध्यानात्मक आसन में बैठें। बाएँ नासिका से श्वास खींचते हुए भाव करें कि प्राण वायु गुदा व जननेन्द्रिय के छिद्रों से प्रवेश कर रही है। अन्तः कुम्भक करें। मूलबन्ध एवं जालन्धर बन्ध लगायें। भाव करें कि प्राण का प्रवाह मूलाधार से ऊपर सहस्रार में पहुँच रहा है। दाएँ नासिका से श्वास छोड़ते हुए भाव करें कि दूषित प्राण वायु, नासिकाग्र से बाहर जा रही है। मूल, उड्डियान व जालन्धर बन्धों के साथ बाह्य कुम्भक सम्पन्न करें। भाव करें कि प्राण का प्रवाह मेरुदण्ड मार्ग से ऊपर चढ़ रहा है। इसी प्रकार दायीं नासिका से पूरक तथा बायीं नासिका से रेचक करें। अन्तः कुम्भक व बाह्य कुम्भक में श्वास आसानी से जितना रोक सकें, रोकें। दबाव न डालें।
८. कपालभाति प्राणायाम
ध्यानात्मक आसन में बैठें। पेट को फैलाते हुए श्वास लें। पेट की पेशियों को बलपूर्वक संकुचित करते हुए श्वास छोड़ें, किन्तु अधिक जोर न लगायें। अगली श्वास उदर की पेशियों को बिना फैलाते हुए सहज ढंग से लें। पूरक सहज होना चाहिए,उसमें किसी प्रकार का प्रयास नहीं लगना चाहिए। प्रारम्भ मे 10 बार रेचक करें। गिनती मानसिक रूप से करें। 10 बार रेचक करने के बाद गहरी श्वास लेकर गहरी श्वास छोड़ें। यह एक चक्र पूरा हुआ। ३ से ५ चक्र अभ्यास करें। उच्च अभ्यासी १०चक्र या उससे अधिक अभ्यास कर सकते हैं। जैसे- जैसे उदर की पेशियाँ मजबूत होती जायें, श्वास- प्रश्वास की संख्या को 10 से बढ़ाकर 20 तक ले जा सकते हैं।
नोटः- श्वास लेते और निकालते समय पसलियों के बीच की मांसपेशियाँ यथासम्भव जैसी की तैसी स्थिति में रखी जाती हैं और केवल पेट की मांसपेशियों को उठाया और गिराया जाता है। पूरक और रेचक में लगने वाले समय में भी बड़ा अन्तर है। उदाहरणार्थ अगर एक रेचक और एक पूरक में मिलकर एक सेकेण्ड लगता हो, तो रेचक में चौथाई सेकेण्ड और पूरक में पौन सेकेण्ड समझना चाहिए। इसका आशय यह है कि कपालभाति में रेचक की ही मुख्यता है।
लाभ- इड़ा और पिङ्गला नाड़ी का शोधन। मन से इन्द्रिय विक्षेपों को दूर करता है। निद्रा, आलस्य को दूर करता है। मन को ध्यान के लिये तैयार करता है। दमा,वातस्फीति,ब्रोन्काइटिस और यक्ष्मा से पीड़ित व्यक्तियों के लिये उत्तम। तन्त्रिका तन्त्र में सन्तुलन लाता एवं पाचन तन्त्र को पुष्ट करता है। आध्यात्मिक साधकों के लिए यह अभ्यास विचारों एवं सूक्ष्म दृश्यों को रोकता है।
सावधानियाँ- हृदय रोग, उच्च रक्तचाप, चक्कर आना, मिर्गी, हर्नियाँ या गैस्ट्रिक अल्सर से पीड़ित व्यक्ति यह प्राणायाम न करें।
९. भस्रिका प्राणायाम
ध्यानात्मक आसन में बैठें। दाहिने नासिका छिद्र को बन्द कर बाएँ से दस बार जल्दी- जल्दी श्वास लें और छोड़ें। श्वास के साथ पेट लयपूर्ण ढंग से फैलना और सिकु ड़ना चाहिए। वायु भरने और छोड़ने की क्रिया पेट द्वारा ही होनी चाहिए। वक्ष को न फैलायें और न ही कन्धों को उठायें। नासिका में सूँ- सूँ की आवाज होनी चाहिए ,, किन्तु गले और छाती से कोई आवाज नहीं आनी चाहिए। 10 बार पूरक और रेचक करने के बाद, बाएँ नासिका छिद्र से गहरी श्वास लें। अन्तःकुम्भक करें। बाएँ नासिका छिद्र से ही रेचक करें। इसी प्रकार सारी क्रियाएँ दाहिनी नासिका से 10 बार एवं दोनों नासिका से 10 बार करें। ऊपर बतायी गई विधि के अनुसार पहले बाएँ फिर दाएँ और अन्त में दोनों नासिका छिद्रों से श्वसन करने से अभ्यास का एक चक्र पूरा होता है। अभ्यास के दौरान सजगता नाभि पर बनायें रखें।
सावधानियाँ- नये अभ्यासियों को प्रत्येक चक्र के बाद थोड़ा विश्राम कर लेना चाहिए। उच्च रक्तचाप, हृदयरोग, हर्निया, गैस्ट्रिक, अल्सर, दौरा, मिर्गी या चक्कर आने की बीमारी वाले लोगों को भस्रिका का अभ्यास नहीं करना चाहिए।
लाभ- शरीर के विषैले पदार्थ को जलाता है। वात,पित्त,कफ से सम्बन्धित रोगों को दूर करता है। पाचन संस्थान को पुष्ट करता है। दमा एवं फेफड़े के रोग में उत्तम। गले की सूजन एवं कफ के जमाव को दूर करता है। मानसिक शान्ति और एकाग्रता में उपयोगी।
१०. शीतली प्राणायाम
ध्यान के सुविधाजनक आसन में बैठें। जिह्वा के दोनों किनारों को इस प्रकार मोड़ें की उसकी आकृति एक नलिका सी हो जाए। इस नली के द्वारा सी- सी की आवाज करते हुए श्वास अन्दर खींचें। पूरक के अन्त में जिह्वा अन्दर कर लें, मुँह को बन्द करें और नासिका के द्वारा रेचक करें। जिह्वा के ऊपरी भाग में शीतलता का अनुभव करें।
लाभ- शरीर एवं मन शीतल। कामेच्छा और तापमान- नियमन से सम्बन्धित महत्त्वपूर्ण मस्तिष्कीय केन्द्रों को प्रभावित करता है। मानसिक और भावनात्मक उत्तेजनाओं को शान्ति प्रदान करता है। भूख- प्यास पर नियन्त्रण कर तृप्ति प्रदान करता है। रक्तचाप और उदर की अम्लता को कम करता है।
सावधानियाँ- इसका अभ्यास प्रदूषित वायुमण्डल और ठण्डे मौसम में नहीं करना चाहिए। निम्न रक्तचाप या श्वसन सम्बन्धी रोगों जैसे- दमा, ब्रोंकाइटिस और बहुत अधिक कफ से पीड़ित व्यक्तियों को यह प्राणायाम नहीं करना चाहिए।
११. शीतकारी प्राणायाम
अपने जबड़े व दाँत सहजता से बन्द रखें। दोनों होठों को थोड़ा सा खोल लें, पूरक करें। अन्य क्रियाएँ तथा लाभ एवं सावधानियाँ शीतली प्राणायाम जैसी ही हैं।

प्राणायाम सम्बन्धी सामान्य जानकारी

१. प्राणायाम करने का स्थान स्वच्छ, हवादार शान्तिमय और पवित्र हो। प्राकृतिक स्थान, नदी- सरोवर का तट, पहाड़ आदि उत्तम हैं। फिर भी स्वच्छ हवादार कमरे या छत पर भी काम चलाया जा सकता है। दुर्गन्ध, सीलन, धूलयुक्त स्थान पर प्राणायाम करने से हानि भी हो सकती है।
२. प्राणायाम के लिए प्रातः- सायं का समय उपयुक्त है। भोजन करने के ६ घण्टे बाद ही प्राणायाम किया जाय। खाली पेट प्राणायाम करना चाहिए, पर बहुत ज्यादा भूख लग रही हो, तब प्राणायाम नहीं करना चाहिए।
३. ध्यानात्मक आसन सिद्धासन, पद्मासन, वज्रासन आदि की स्थिति में बैठकर प्राणायाम करने चाहिए। खासकर इस बात का ध्यान रखा जाय कि मेरुदण्ड, गर्दन, कमर, छाती सीधी रहे, तो ही अनुकूल लाभ मिल सकेंगे।
४. प्राणायाम से पर्याप्त लाभ उठाने के लिए आहार- विहार का सन्तुलन, व्यवस्थित जीवनक्रम होना आवश्यक है। जीवन की मर्यादाओं का व्यतिरेक करने पर किसी भी अभ्यास से लाभ नहीं मिलता।
५. प्राणायाम का अभ्यास करने वाले का भोजन हलका, सात्त्विक, स्निग्ध, पेय आदि हैं। इस तरह रोटी, साग, दूध, घी, दलिया,चावल, खिचड़ी, फल आदि उत्तम हैं।
६. शक्ति वर्धन एवं भारी काम करने वालों का भोजन विशेष रूप से पौष्टिक, स्निग्ध और सुपाच्य होना चाहिए।
७. किसी तीव्र रोग ज्वरादि की स्थिति में प्राणायाम का अभ्यास करना वर्जित है।
८. सर्दी के मौसम में शीतली,चन्द्रभेदी,शीतकारी आदि प्राणायामों का अभ्यास नहीं करना चाहिए; किन्तु पित्त प्रधान प्रकृति वाले इन्हें सर्दी में भी कर सकते हैं।
९. गर्मी के मौसम में भस्रिका, कपालभाति, सूर्यभेदन आदि प्राणायाम नहीं करने चाहिए; पर कफप्रधान प्रकृति वाले लोग इन्हें सीमित मात्रा में कभी भी कर सकते हैं। हिमालय आदि ठण्डे स्थानों पर इन्हें सभी लोग कर सकते हैं।
१०. शीतली, सीत्कारी प्राणायाम वात प्रधान प्रकृति के लोग न करें।
११. मन की एकाग्रता के लिए तथा चित्त की चञ्चलता, विक्षिप्तावस्था को दूर करने के लिए भ्रामरी,उज्जायी,शीतली, शीतकारी आदि प्राणायाम करना हितकारी रहता है।
१२. ब्रह्मचर्य के पालन का विशेष ध्यान रखना आवश्यक है।
१३. पेट को हलका और मलरहित रखने का प्रयत्न करना चाहिए इससे प्राणायाम के अभ्यास में सुगमता और सिद्धि मिलती है।
१४. प्राणायाम के अभ्यास के बाद १५- २० मिनट या जितना बने विश्राम अवश्य ले लेना चाहिए।
१५. तीनों बन्धों को आवश्यकतानुसार अवश्य लगाना चाहिए।
१६. प्राणायाम करते समय छाती को फुलाना चाहिए इससे फेफड़े और अवयवों को विकास के लिए काफी सहायता मिल जाती है।
१७. जो व्यक्ति आध्यात्मिक दृष्टि से प्राणायाम करते हैं उनको पूरक, कुम्भक आदि का समय क्रमशः बढ़ाते चलना चाहिए; किन्तु इतना अधिक नहीं, कि घुटन महसूस हो।
१८. जो व्यक्ति केवल स्वास्थ्य की दृष्टि से प्राणायाम करते हैं, उनको पूरक, कुम्भक आदि का समय कम रखने का ही प्रयत्न करना चाहिए।
१९. प्राणायाम थोड़े से प्रारम्भ कर क्रमशः मात्रा बढ़ायें। सामर्थ्य अनुसार ही प्राणायाम करें। कुशल मार्गदर्शन में प्राणायाम करने से शीघ्र सफलता मिलती है।

तीन बन्ध

मूलबन्ध, उड्डियान बन्ध, जालन्धर बन्ध, अश्विनी मुद्रा।
1- मूलबन्ध
मूलाधार प्रदेश (गुदा व जननेन्द्रिय के बीच का क्षेत्र) को ऊपर की ओर खींचे रखना मूलबन्ध कहलाता है। गुदा को संकुचित करने से अपान स्थिर रहता है। वीर्य का अधः प्रभाव रुककर स्थिरता आती है। प्राण की अधोगति रुककर ऊर्ध्व गति होती है। मूलाधार स्थित कुण्डलिनी में मूलबन्ध से चैतन्यता उत्पन्न होती है। आँतें बलवान् होती हैं। मलावरोध नहीं होता, रक्त सच्चार की गति ठीक रहती है। अपान और कूर्म दोनों पर ही मूलबन्ध का प्रभाव पड़ता है। वे जिन तन्तुओं में फैले रहते हैं, उनका संकुचन होने से यह बिखराव एक केन्द्र में एकत्रित होने लगता है।
२- उड्डियान बन्ध
पेट को ऊपर की ओर जितना खींचा जा सके, उतना खींच कर उसे पीछे की ओर पीठ में चिपका देने का प्रयत्न इस बन्ध में किया जाता है। इससे मृत्यु पर विजय होती है। जीवनी शक्ति को बढ़ाकर दीर्घायु तक जीवन स्थिर रखने का लाभ उड्डियान से मिलता है। आँतों की निष्क्रियता दूर होती है। आंत्रपुच्छ, जलोदर, पाण्डु, यकृत वृद्धि, बहुमूत्र सरीखे उदर तथा मूत्राशय के रोगों में इस बन्ध से बड़ा लाभ होता है। नाभि स्थित समान और कृकल प्राणों में स्थिरता तथा वात, पित्त, कफ की शुद्धि होती है। सुषुम्रा नाड़ी का द्वार खुलता है और स्वाधिष्ठान चक्र में चेतना आने से वह स्वल्प श्रम से ही जाग्रत् होने योग्य हो जाता है।
सावधानियाँ- आँतों की सूजन, आमाशय या आँतों के फोड़े, हर्निया, आँख के अन्दर की बीमारी ग्लूकोमा, हृदय रोगी, उच्च रक्तचाप रोगी एवं गर्भवती महिलाएँ न करें।
३- जालन्धर बन्ध
मस्तक को झुकाकर ठोड़ी को कण्ठ- कूप (कण्ठ में पसलियों के जोड़ पर जो गड्ढा है, उसे कण्ठ -कूप कहते हैं) अथवा छाती से लगाने को जालन्धर बन्ध कहते हैं। हठयोग में बताया गया है कि इस बन्ध का सोलह स्थान की नाड़ियों पर प्रभाव पड़ता है।
१. पादाङ्गुष्ठ, २. गुल्फ, ३. घुटने, ४. जंघा, ५. सीवनी, ६. लिंग, ७. नाभि, ८. हृदय, ९. ग्रीवा, १०. कण्ठ, ११. लम्बिका, १२. नासिका, १३. भ्रू, १४. कपाल, १५. मूर्धा, १६. ब्रह्मरन्ध्र
यह सोलह स्थान जालन्धर बन्ध के प्रभाव क्षेत्र हैं। जालन्धर बन्ध से श्वास- प्रश्वास क्रिया पर अधिकार होता है। ज्ञानतन्तु बलवान् होते हैं। विशुद्धि चक्र के जागरण में जालन्धर बन्ध से बड़ी सहायता मिलती है।
सावधानियाँ- सर्वाइकल स्पाण्डिलाइटिस, उच्च रक्तचाप, हृदय रोगी न करें।
अश्विनी मुद्रा
यह मूल बन्ध की प्रारम्भिक क्रिया है। गुदा को संकुचित कीजिए, पुनः उसको मुक्त कीजिए। गुदा को सिकोड़ने एवं छोड़ने की क्रिया ही अश्विनी मुद्रा कहलाती है। इससे गुदा की पेशियाँ मजबूत होती हैं। मलाशय सम्बन्धी दोषों जैसे- कब्ज, बवासीर और गर्भाशय या मलाशय भ्रंश को दूर करती है। प्राण शक्ति का क्षरण रोककर आध्यात्मिक प्रगति हेतु ऊपर की ओर दिशान्तरित कर देती है।

मुद्रा विज्ञान

पुस्तक मुद्रा, ज्ञान मुद्रा, प्राण मुद्रा, पृथ्वी मुद्रा, वायु मुद्रा, अपान मुद्रा, शून्य मुद्रा, आकाश मुद्रा, सहज शंख मुद्रा, शंख मुद्रा, जलोदर नाशक, सूर्यमुद्रा, अपानवायु मुद्रा, वरुण मुद्रा, आदित्य मुद्रा, लिंग मुद्रा, ध्यान मुद्रा।

अंगुलियों में पंचतत्त्व
अंगुष्ठ- अग्नि, तर्जनी- वायु, मध्यमा- आकाश, अनामिका- पृथ्वी, कनिष्ठा- जल।

हमारा शरीर पाँच तत्त्वों से मिलकर बना है। इन पंचतत्त्वों में असन्तुलन और घटा- बढ़ी से रोगों की उत्पत्ति होती है। अंगुलियों की सहायता से विभिन्न मुद्राओं द्वारा इन पंचतत्त्वों को सन्तुलित कर स्वास्थ्य रक्षा एवं रोग निवारण किया जा सकता है। कुछ मुद्रायें तत्काल असर करती हैं। जैसे- शून्य मुद्रा, लिंग मुद्रा, आदित्य मुद्रा एवं अपान वायु मुद्रा। कुछ मुद्राएँ लम्बे समय के अभ्यास के बाद अपना स्थायी प्रभाव प्रकट करती हैं। इन्हें चलते- फिरते, उठते- बैठते ४५ मिनट तक करने से पूर्ण लाभ होता है। ज्ञान, प्राण, पृथ्वी, अपान, ध्यान, सहज शंख एवं शंख मुद्रा की कोई समय सीमा नहीं है। अधिक करने से अधिक लाभ होगा। मुद्राएँ दोनों हाथों से करनी चाहिए। एक हाथ से मुद्रा करने पर भी लाभ होता है, जैसे- ज्ञान मुद्रा। बाएँ हाथ से जो मुद्रा की जाती है, उसका शरीर के दायीं ओर के अंगों पर प्रभाव पड़ता है और दाएँ हाथ से जो मुद्रा की जाती है, उससे बायीं तरफ का शरीर प्रभावित होता है। मुद्रा में अंगुलियों का स्पर्श करते समय दबाव हलका और सहज होना चाहिए। शेष अंगुलियाँ तान कर रखने के बजाय सहज भाव से सीधे रखें।

१. पुस्तक मुद्रा- मुट्ठी बाँध लें। अँगूठा तर्जनी मुड़े भाग पर रहे।
लाभ- मस्तिष्क के सूक्ष्मकोश क्रियाशील होने से एकाग्रता की वृद्धि। कम समय में ज्यादा विद्या ग्रहण। कोई भी पुस्तक (धार्मिक या कठिन हो) जल्दी समझ में आ जाती है।
२. ज्ञान मुद्रा- अंगुष्ठ,तर्जनी के अग्रभाग को मिलायें। शेष अंगुलियाँ सीधी।
लाभ- एकाग्रता, नकारात्मक विचार कम। सिर दर्द, अनिद्रा, क्रोध तथा समस्त मस्तिष्क रोग- पागलपन, उन्माद, विक्षिप्तता, चिड़चिड़ापन, अस्थिरतापन, अनिश्चितता, आलस्य, घबराहट, अनमनापन या डिप्रेशन, व्याकुलता एवं भय का नाश करती है। स्मरण शक्ति तेज, दिव्य दृष्टि की प्राप्ति। अच्छे परिणाम हेतु बाद में प्राण मुद्रा करें।
३. प्राण मुद्रा- कनिष्ठा, अनामिका तथा अँगुष्ठ के अग्रभाग को मिलायें।
लाभ- प्राण की सुप्त शक्ति का जागरण, शरीर में स्फूर्ति, आरोग्य और ऊर्जा का विकास, नेत्र ज्योतिवर्धक, रोग प्रतिरोधक शक्ति का विकास, विटामिन की पूर्ति, उपवास काल में भूख- प्यास की कमी एवं थकान दूर करती है।
४. पृथ्वी मुद्रा- अनामिका, अँगुष्ठ के अग्रभाग को मिलायें।
लाभ- शारीरिक दुर्बलता, पाचन शक्ति ठीक। जीवनी शक्ति व सात्विक गुणों का विकास। विटामिन की पूर्ति। शरीर में कान्ति एवं तेजस्विता की वृद्धि। वजन बढ़ाती और आध्यात्मिक प्रगति में सहयोगी।
५. वायु मुद्रा- तर्जनी को अंगुष्ठ के मूल में लगाकर अंगूठे को हलका सा दबायें।
लाभ- पुराने वातरोग, पोलियो, मुँह का टेढ़ा पड़ जाना आदि में लाभदायक ।। स्वस्थ होने तक ही करें। साथ में प्राण मुद्रा अधिक हितकर।
६. अपान मुद्रा- अनामिका,मध्यमा एवं अंगुष्ठ के अग्रभाग को मिलायें।
लाभ- शरीर के विजातीय तत्त्व बाहर। कब्ज, बवासीर, मधुमेह, गुर्दा दोष दूर। पसीना लाती है। निम्र रक्तचाप, नाभि हटना तथा गर्भाशय दोष ठीक करती है। शरीर को योग की उच्च स्थिति में पहुँचने लायक सूक्ष्माति- सूक्ष्म स्वच्छ स्थिति की प्राप्ति। साथ में प्राण मुद्रा करने पर मुख, नाक, आँख, कान के विकार भी दूर होते हैं।
७. शून्य मुद्रा- मध्यमा अंगुली को अंगुष्ठ के मूल में लगाकर अंगुष्ठ से हलका दबाकर रखें।
लाभ- कान का बहना एवं कान दर्द में आराम बहरेपन में दीर्घकाल तक न्यूनतम १ घण्टा करें। स्वस्थ होने तक ही करें। जन्म से बहरे गूंगे होने पर इसका प्रभाव नहीं होता। अस्थियों की कमजोरी व हृदय रोग दूर, मसूढ़ों की पकड़ मजबूत होती है। गले के रोग एवं थाइराइड रोग में लाभ।
८. आकाश मुद्रा- मध्यमा अँगुली को अंगूठे के अग्रभाग से लगायें।
लाभ- कान के जो रोग शून्य मुद्रा से ठीक न हों, वे इस मुद्रा से ठीक होते हैं। हड्डियों की कमजोरी तथा हृदय रोग में लाभ।
९. सहज शंख मुद्रा- दोनों हाथ की अंगुलियों को आपस में फँसाकर हथेलियाँ दबायें तथा दोनों अँगूठे को बराबर में सटा कर रखें।
लाभ- हकलाना, तुतलाना बन्द एवं आवाज मधुर होती है। पाचन क्रिया ठीक होती है। आन्तरिक और बाहरी स्वास्थ्य पर भी अच्छा प्रभाव पड़ता है। ब्रह्मचर्य पालन में मदद मिलती है। वज्रासन में करने पर विशेष लाभ।
१०. शंख मुद्रा- बाएँ हाथ के अँगूठे को दोनों हाथ की मुट्ठी में बंद करें।
लाभ- गले व थाइराइड ग्रन्थि पर प्रभाव। आवाज मधुर, पाचन क्रिया में सुधार। वाणी सम्बन्धी समस्त दोष,आँत व पेट के निचले भाग के विकार दूर होते हैं। यह मुद्रा पूजन में भी प्रयुक्त होती है।

११. जलोदर नाशक- कनिष्ठा को अँगूठे के जड़ में लगाकर अँगूठे से दबायें।
लाभ- जल तत्त्व की अधिकता से होने वाले सभी रोग,सूजन, जलोदर आदि में विशेष लाभ होता है। रोग शान्त होने तक ही करें।
१२. सूर्यमुद्रा- अनामिका को अँगूठे के मूल में लगाकर अँगूठे से दबायें।
लाभ- मोटापा कम होने से शरीर सन्तुलित, पाचन क्रिया में मदद मिलती है। शक्ति का विकास, आलस्य दूर, कोलेस्ट्राल में कमी, तनाव में कमी फलस्वरूप मधुमेह, यकृत दोष में लाभ होता है। पद्मासन में बैठकर करना अच्छा रहता है।
१३. अपान वायु मुद्रा- तर्जनी को अंगुष्ठ मूल में लगाकर अँगूठे से हलका सा दबायें तथा अनामिका,मध्यमा एवं अंगुष्ठ के अग्रभाग को मिलायें।
लाभ- इससे हृदय एवं वात रोग दूर होते हैं। शरीर में आरोग्यता का विकास, दिल का दौरा पड़ते ही यह मुद्रा करने पर आराम। पेट- गैस का निष्कासन। सिर दर्द, पेट दर्द, कमर दर्द, साइटिका, गठिया, दमा, उच्च रक्तचाप, एसीडिटी में लाभ। शरीर का तापमान सन्तुलित। दमा के रोगी सीढ़ियों पर चढ़ने से पाँच- सात मिनट पहले कर लें।
१४. वरुण मुद्रा- कनिष्ठा अंगुली को अँगूठे से लगायें।
लाभ- रूखापन नष्ट, चमड़ी चमकीली व मुलायम, चर्मरोग, रक्त विकार, मुहाँसे एवं जल की कमी वाले रोग दूर होते हैं। दस्त, में लाभ। शरीर में खिंचाव का दर्द ठीक होता है।

१५. आदित्य मुद्रा- अंगुष्ठ को अनामिका के जड़ में लगायें। हलका सा दबायें। शेष अंगुलियाँ सीधी रखें।
लाभ- छींक, उबासी में लाभ होता है।

१६. लिंग मुद्रा- दोनों हाथों की अंगुलियों को आपस में फँसा कर बायें हाथ का अंगूठा खड़ा रखें। दाहिने हाथ के अँगूठे से बायें हाथ के अँगूठे को लपेट लें।
लाभ- गर्मी बढ़ाती है। सर्दी,जुकाम, दमा,खाँसी, साइनस, लकवा, निम्र रक्तचाप में लाभ। नाक बहना बन्द। बन्द नाक खुल जाती है।
१७. ध्यान मुद्रा- बायें हाथ की हथेली पर दायें हाथ की हथेली रखें। कमर सीधी, आँखें बन्द रखें।
लाभ- ओज एवं एकाग्रता में वृद्धि करती है। ध्यान की उच्चतर स्थिति तक पहुँचने में सहायक। ज्ञान मुद्रा एवं ध्यान मुद्रा दोनों एक साथ करने पर दोनों के सम्मिलित लाभ मिल जाते हैं।

रोगानुसार मुद्राएँ

आलस्य- पृथ्वी, प्राणमुद्रा
उ.र.चाप- अपानवायु, प्राणमुद्रा
उत्तेजना- ज्ञान, ध्यानमुद्रा
एलर्जी- लिंग, शंखमुद्रा
एसीडिटी- अपानवायु, अपानमुद्रा
कफ- लिंग, सूर्यमुद्रा
कब्ज- अपानमुद्रा
कमरदर्द- अपानवायु
खाँसी- लिंग, सूर्यमुद्रा
खुजली- वरुणमुद्रा
गर्दन दर्द- वायुमुद्रा
गैस्ट्रिक/पेटदर्द- अपानवायुमुद्रा
घुटना दर्द- अपानवायुमुद्रा
चिन्ता- ज्ञान, ध्यानमुद्रा
चिड़चिड़ापन- ज्ञान, ध्यानमुद्रा
छींक,उबासी- आदित्यमुद्रा
जलन- वरुण, अपानमुद्रा
जड़ता- प्राणमुद्रा
जबड़ा जकड़ना- आकाशमुद्रा
जुकाम- लिंग, सूर्यमुद्रा
टांसिल- शंखमुद्रा
टी.बी.- लिंग, सूर्यमुद्रा
डायबिटीज- प्राण+अपानमुद्रा
थकान- प्राण, पृथ्वीमुद्रा
थाइराइड- सूर्य,शंख,सहज शंखमुद्रा
दमा- अपान वायु, सूर्य, लिंगमुद्रा
दस्त- वरुण,वायु,अपानवायुमुद्रा
दाँतदर्द- आकाश, अपानमुद्रा
दुर्बलता- पृथ्वीमुद्रा
निमोनिया- सूर्य, लिंगमुद्रा
नि.र.चाप- प्राण,लिंग,अपान,आकाश
निराशा- ज्ञान, प्राणमुद्रा
प्यास बुझाना- वरुण, प्राणमुद्रा
प्लूरसी- (फेफड़े में पानी) सूर्य, लिंग
पेशाब बन्द होना- अपानवायुमुद्रा
पाचन- पृथ्वी, सूर्य, लिंग,सहजशंख
पैर दर्द- प्राणमुद्रा
बवासीर- सहज शंखमुद्रा
ब्रह्मचर्य- सहज शंखमुद्रा
बुखार- अपानवायु, वरुण, लिंगमुद्रा
बेचैनी- ज्ञान, अपानवायु, प्राणमुद्रा
भय- ज्ञानमुद्रा
भूख- प्राणमुद्रा
मासिकधर्म- अपान, शंखमुद्रा
मूर्छा- वरुणमुद्रा
याददाश्त- ज्ञानमुद्रा, पुस्तक मुद्रा
रक्तदोष- वरुण, प्राण, अपानमुद्रा
लकवा- वायु, प्राणमुद्रा
लीवर- सूर्य, शंख, सहजशंखमुद्रा
वजन बढ़ाना- पृथ्वीमुद्रा
वजन घटाना- सूर्यमुद्रा
शियाटिका- अपानवायु, प्राणमुद्रा
सायनस- सूर्य, लिंगमुद्रा
सिरदर्द- अपानवायुमुद्रा
सूजन- जलोदर नाशकमुद्रा
सोरायसिस- वरुण, अपानमुद्रा
हकलाना- शंखमुद्रा
हिचकी- अपानवायुमुद्रा

रोगानुसार

आसन, प्राणायाम, बन्ध, आहार

आसन, प्राणायाम, बन्ध, आहार
अनिद्रा- शवासन, शशांकासन, ताड़ासन। भ्रामरी प्राणायाम, त्राटक।
अण्डकोष वृद्धि- प्रज्ञायोग, सर्वांगासन, गरुडासन। वज्रासन में अधिक बैठें। भ्रामरी प्राणायाम। अश्विनी मुद्रा, मूलबन्ध। कब्जियत से बचें।
उच्चरक्त चाप- सिद्धासन। शीतली, भ्रामरी, उज्जायी प्राणायाम। मांसाहार, मसालेयुक्त भोजन न करें।
एकाग्रता- कपालभाति, नाड़ीशोधन, भ्रामरी, भस्रिका प्राणायाम।
एसीडीटी- वज्रासन, शवासन। नाड़ीशोधन, भ्रामरी, शीतकारी प्राणायाम। हरी साग सब्जी, मौसमी फल, पानी अधिक पियें।
कब्ज- प्रज्ञायोग, पश्चिमोत्तानासन, उत्तानपादासन, सर्वांगासन, भोजन के बाद १० मिनट वज्रासन में अवश्य बैठें। नाड़ीशोधन, शीतकारी प्राणायाम। उड्डियान बन्ध। ताजे फल, शाक सब्जी, अधिक मात्रा में पानी पियें।
कमर दर्द- भुजंगासन, ताड़ासन, मकरासन, वज्रासन। उज्जायी, भ्रामरी, नाड़ीशोधन प्राणायाम। शाकाहारी, अधिक मात्रा में पानी पियें।
किडनी- प्रज्ञायोग, भुजंगासन, सर्वांगासन, पश्चिमोत्तानासन। भस्रिका, कपालभाति प्राणायाम। उड्डियान बन्ध। मांसाहार न करें। नमक कम मात्रा में खायें। पानी अधिक पियें।
कैंसर- प्रज्ञायोग, वज्रासन। भ्रामरी, नाड़ीशोधन प्राणायाम। आहर डॉक्टर की सलाह से।
क्रोध- पश्चिमोत्तानासन, शशांकासन, योगमुद्रा। नाड़ीशोधन, भ्रामरी, शीतली, उज्जायी प्राणायाम। मूलबन्ध। शिथिलीकरण, अन्तर्मौन, शाकाहारी।
चर्म रोग- प्रज्ञायोग, सर्वांगासन। सभी प्राणायाम। मांसाहार, तेल, मसालेदार, काफी, चाय, मिठाई आदि वर्जित।
चिन्ता- प्रज्ञायोग, भुजंगासन, सर्वांगासन। कपालभाति, नाड़ीशोधन, भ्रामरी, शीतली प्राणायाम। शाकाहारी।
छाती में दर्द- शवासन। नाड़ीशोधन, भ्रामरी, उज्जायी प्राणायाम। शिथिलीकरण। शाकाहारी भोजन अल्प मात्रा में लें।
डिप्रेशन- प्रज्ञायोग, उष्ट्रासन। भस्रिका, कपालभाति प्राणायाम। शाकाहारी
दस्त- शवासन। भ्रामरी, शीतली प्राणायाम।
दमा- प्रज्ञायोग, सर्वांगासन, भुजंगासन। नाड़ीशोधन, भस्रिका, कपालभाति प्राणायाम। कफ बनाने वाले पदार्थ न लें।
दस्त- शवासन। भ्रामरी, शीतली प्राणायाम।
नपुंसकता- प्रज्ञायोग, सर्वांगासन, भुजंगासन। नाड़ीशोधन, भस्रिका प्राणायाम। मूलबन्ध, अश्विनी मुद्रा।
निम्र रक्तचाप- प्रज्ञायोग। भस्रिका, कपालभाति,नाड़ीशोधन प्राणा.। उड्डियान बन्ध
पाचन- उत्तानपादासन, पश्चिमोत्तानासन, उष्ट्रासन, हलासन। भस्रिका, कपालभाति, नाड़ीशोधन प्राणायाम। उड्डियान बन्ध। हरी साग- सब्जी, मौसमी फल, पानी अधिक पियें।
बवासीर- सर्वांगासन, भुजंगासन, शशांकासन, पश्चिमोत्तानासन। नाड़ीशोधन, भ्रामरी प्राणायाम। अश्विनी मुद्रा, मूलबन्ध। हलका सुपाच्य शाकाहारी भोजन, मांसाहार, तेल- मसाले वर्जित। अधिक मात्रा में पानी पियें।
बहरापन- पीछे झुकने वाले सभी आसन। नाड़ीशोधन, भ्रामरी प्राणायाम।
मधुमेह- प्रज्ञायोग, सर्वांगासन, भुजंगासन, पश्चिमोत्तानासन, धनुरासन। नाड़ीशोधन, भस्रिका प्राणायाम। आहार चिकित्सक की सलाह से लें। प्रातः टहलें।
मासिक स्राव- प्रज्ञायोग, भुजंगासन, धनुरासन, पश्चिमोत्तानासन, वज्रासन, सर्वांगासन। नाड़ीशोधन प्राणायाम। अश्विनी मुद्रा, उड्डियान, मूलबन्ध। शाकाहारी, सलाद लें।
मोटापा- प्रज्ञायोग। भस्रिका, नाड़ीशोधन प्राणायाम। तेल- घी वर्जित, शाकाहारी। साप्ताहिक उपवास करें।
वातरोग (आर्थराइटिस)- वज्रासन। नाड़ीशोधन, भ्रामरी प्राणायाम। शाकाहारी भोजन।
स्लिप डिस्क- मकरासन का अभ्यास देर तक करें, शलभासन। भ्रामरी, शीतली, नाड़ीशोधन प्राणायाम।
सर्दी- प्रज्ञायोग, वज्रासन। भस्रिका, कपालभाति प्राणायाम। कफ कारक पदार्थ न लें। दूध से बने पदार्थ भी न खायें।
सिर दर्द- सर्वांगासन, शवासन, ताड़ासन, वज्रासन। नाड़ीशोधन,भ्रामरी, शीतकारी।
हकलाना- भ्रामरी, शीतली प्राणायाम।

विशेष ज्ञातव्यः- १. आसन, प्राणायाम के साथ हस्त मुद्राओं को भी जोड़ लिया जाए, तो ये अधिक प्रभावशाली सिद्ध होते हैं। २. आसनों को उपासना के पश्चात् ही करना चाहिए। जिससे रक्त की गति तीव्र हो जाने से उत्पन्न हुई चित्त की चंचलता ध्यान में बाधक न हों। ३. अधिकतम लाभ प्राप्त करने के लिए व्यक्ति विशेष की आवश्यकता के अनुरूप संतुलित कार्यक्रम का नियमित अभ्यास करने का सुझाव दिया जाता है।

पच्चकोशी ध्यान धारणा

अन्नमय कोश, प्राणमय कोश, मनोमय कोश, विज्ञानमय कोश, आनन्दमय कोश।

पंचकोशी ध्यान गायत्री की उच्च स्तरीय साधना है। पंचमुखी गायत्री प्रतिमा में पाँच मुख मानवीय चेतना के पाँच आवरण हैं। इनके उतरते चलने पर आत्मा का असली रूप प्रकट होता है। इन्हें पाँच कोश पाँच खजाने भी कह सकते हैं। अन्तःचेतना में एक से एक बढ़ी- चढ़ी विभूतियाँ प्रसुप्त अविज्ञात स्थिति में छिपी पड़ी हैं। इनके जागने पर मानवीय सत्ता देवोपम स्तर पर पहुँची हुई, जगमगाती हुई दृष्टिगोचर होती है।
पंचकोश ध्यान धारणा के निर्देश में परम पूज्य गुरुदेव ने जो पाँच प्राण तत्त्व कहे हैं, वे इस प्रकार हैं।

पाँच प्राण - चेतना में विभिन्न प्रकार की उमंगें उत्पन्न करने का कार्य प्राण, अपान, समान, उदान, व्यान -- ये पाँच प्राण करते हैं।
पाँच तत्त्व - अग्नि, जल, वायु ,, आकाश और पृथ्वी यह पाँच तत्त्व काया, दृश्यमान पदार्थों और अदृश्य प्रवाहों का संचालन करते हैं। समर्थ चेतना इन्हें प्रभावित करती है।
पाँच देव - भवानी, गणेश, ब्रह्मा, विष्णु, महेश इन्हें क्रमशः बलिष्ठता, बुद्धिमता, उपार्जन शक्ति, अभिवर्धन, पराक्रम एवं परिवर्तन की प्रखरता कह सकते हैं। यही पाँच शक्तियाँ आत्मसत्ता में भी विद्यमान हैं और इस छोटे ब्रह्माण्ड को सुखी समुन्नत बनाने का उत्तरदायित्व सम्भालती हैं।
पंचकोश - आत्म सत्ता के पाँच कलेवरों के रूप में पंचकोश को बहुत अधिक महत्त्व दिया जाता है। पंचकोश निम्रलिखित हैं-
१. अन्नमय कोश
प्रत्यक्ष शरीर, जीवन शरीर। अन्नमयकोश ऐसे पदार्थों का बना है जो आँखों से देखा और हाथों से छुआ जा सकता है। अन्नमयकोश के दो भाग किये जा सकते हैं। एक प्रत्यक्ष अर्थात् स्थूल, दूसरा परोक्ष अर्थात् सूक्ष्म, दोनों को मिलाकर ही एक पूर्ण काया बनती है। पंचकोश की ध्यान धारणा में जिस अन्नमयकोश का ऊहापोह किया गया है, वह सूक्ष्म है, उसे जीवन शरीर कहना अधिक उपयुक्त होगा। अध्यात्म शास्त्र में इसी जीवन शरीर को प्रधान माना गया है और अन्नमयकोश के नाम से इसी की चर्चा की गई है। योगी लोगों का आहार- विहार बहुत बार ऐसा देखा जाता है जिसे शरीर शास्त्र की दृष्टि से हानिकारक कहा जा सकता है फिर भी वे निरोगी और दीर्घजीवी देखे जाते हैं, इसका कारण उनके जीवन शरीर का परिपुष्ट होना ही है। अन्नमय कोश की साधना जीवन शरीर को जाग्रत्, परिपुष्ट, प्रखर एवं परिष्कृत रखने की विधि व्यवस्था है।
जीवन- शरीर का मध्य केन्द्र नाभि है। जीवन शरीर को जीवित रखने वाली ऊष्मा और रक्त की गर्मी जो सच्चार का कारण है और रोगों से लड़ती है, उत्साह स्फूर्ति प्रदान करती है, यही ओजस् है।
ध्यान धारणा- ध्यान धारणा में श्रद्धा और सङ्कल्प के साथ भावना करें कि साक्षात् सविता देव नाभि चक्र में अग्नि के माध्यम से सारे शरीर में प्रवेश कर रहे हैं। जीवन शरीर में ओजस् का उभार और व्यक्तित्व में नव जीवन का सच्चार हो रहा है। पहले की अपेक्षा सक्रियता बढ़ गई है, उदासी दूर हुई है और उत्साह एवं स्फूर्त में उभार आया है।

२. प्राणमय कोश
जीवनी शक्ति। जीवित मनुष्य में आँका जाने वाला विद्युत् प्रवाह, तेजोवलय एवं शरीर के अन्दर एवं बाह्य क्षेत्र में फैली हुई जैव विद्युत् की परिधि को प्राणमय कोश कहते हैं। शारीरिक स्फूर्ति और मानसिक उत्साह की विशेषता प्राण विद्युत् के स्तर और अनुपात पर निर्भर रहती है।
चेहरे पर चमक, आँखों में तेज, मन में उमंग, स्वभाव में साहस एवं प्रवृत्तियों में पराक्रम इसी विद्युत् प्रवाह का उपयुक्त मात्रा में होना है। इसे ही प्रतिभा अथवा तेजस् कहते हैं। शरीर के इर्दगिर्द फैला हुआ विद्युत् प्रकाश तेजोवलय कहलाता है। यही प्राण विश्वप्राण के रूप में समस्त ब्रह्माण्ड में व्याप्त है। इसे पात्रता के अनुरूप जितना अभीष्ट है, प्राप्त कर सकते हैं।
ध्यान करें -सविता शक्ति मूलाधार चक्र (गुदा के समीप)के माध्यम से प्राणमय कोश में प्रवेश और संव्याप्त हो रही है। सविता की विद्युत् शक्ति काया में संव्याप्त बिजली के साथ मिलकर उसकी क्षमता असंख्य गुना बढ़ा देती है। ध्यान करें कि मेरे कण- कण में, नस- नस में, रोम- रोम में सविता से अवतरित विशिष्ट शक्ति का प्रवाह गतिशील हो रहा है। आत्मसत्ता प्राण विद्युत् से ओत- प्रोत एवं आलोकित हो रही है। यह दिव्य विद्युत् प्रतिभा बनकर व्यक्तित्व को प्रभावशाली बना रही है, पराक्रम और साहस का जागरण हो रहा है।
३. मनोमय कोश
विचार बुद्धि, विवेकशीलता। मनोमय कोश पूरी विचारसत्ता का क्षेत्र है। इसमें चेतन, अचेतन एवं उच्च चेतन की तीनों ही परतों का समावेश है। इसमें मन, बुद्धि और चित्त तीनों का संगम है। मन कल्पना करता है। बुद्धि विवेचना करती और निर्णय पर पहुँचाती है। चित्त में अभ्यास के आधार पर वे आदतें बनती हैं, जिन्हें संस्कार भी कहा जाता है। इन तीनों का मिला हुआ स्वरूप मनोमय कोश है।
मनोमय कोश का प्रवेश द्वार आज्ञाचक्र (भू्र मध्य) है। आज्ञाचक्र जिसे तृतीय नेत्र अथवा दूरदर्शिता कह सकते हैं, इसका जागरण एवं उन्मीलन करना मनोमय कोश की ध्यान धारणा का उद्देश्य है। आज्ञाचक्र की संगति शरीर शास्त्री पिट्यूटरी एवं पीनियल ग्रन्थियों के साथ करते हैं।
ध्यान धारणा- व्यक्ति चेतना में उच्चस्तरीय प्रखरता उत्पन्न करने के लिए बह्मचेतना के समावेश की आवश्यकता पड़ती है। ब्रह्मसत्ता की उसी की विनिर्मित प्रतीक- प्रतिमा सूर्य है। उसकी सचेतन स्थिति सविता है, भावना करें सविता का प्रकाश आज्ञाचक्र, मस्तिष्क क्षेत्र से सम्पूर्ण शरीर में व्याप्त,मनोमय कोश में फैल रहा है। आत्मसत्ता का समूचा चिन्तन, क्षेत्र, मनोमय कोश सविता की ज्योति एवं ऊर्जा से भर गया है। आत्मसत्ता की स्थिति ज्योति पुञ्ज एवं ज्योति पिण्ड बनने जैसी हो रही है। दृश्य में ज्योति का स्वरूप भावानुभूति में प्रज्ञा बन जाता है। सविता के मनोमय कोश में प्रवेश करने का अर्थ है- चेतना का प्रज्ञावान् बनना, ऋतम्भरा से- भूमा से आलोकित एवं ओतप्रोत होना। इस स्थिति को विवेक एवं सन्तुलन का जागरण भी कह सकते हैं। इन्हीं भावनाओं को मान्यता रूप में परिणत करना, श्रद्धा, निष्ठा एवं आस्था की तरह अन्य क्षेत्र में प्रतिष्ठापित करना- यही है सविता शक्ति का मनोमय कोश में अवतरण। भावना करें कि प्रज्ञा- विवेक, सन्तुलन की चमक मस्तिष्क के हर कण में प्रविष्ट हो रही है, संकल्पों में दृढ़ता आ रही है।
४. विज्ञानमय कोश
भाव प्रवाह। विज्ञानमय कोश चेतन की तरह है जिसे अतीन्द्रिय- क्षमता एवं भाव संवेदना के रूप में जाना जाता है। विज्ञानमय और आनन्दमय कोश का सम्बन्ध सूक्ष्म जगत् से ब्रह्मचेतना से है। सहानुभूति की संवेदना, सहृदयता और सज्जनता का सम्बन्ध हृदय से है। यही हृदय एवं भाव संस्थान अध्यात्म शास्त्र में विज्ञानमय कोश कहलाता है। परिष्कृत हृदय- चक्र में उत्पन्न चुम्बकत्व ही दैवी तत्त्वों को सूक्ष्म जगत् से आकर्षित करता और आत्मसत्ता में भर लेने की प्रक्रियाएँ सम्पन्न करता है।
श्रद्धा जितनी परिपक्व होगी- दिव्य लोक से अनुपम वरदान खिंचते चले आएँगे। अतीन्द्रिय क्षमता, दिव्य दृष्टि, सूक्ष्म जगत् से अपने प्रभाव- पराक्रम पुरुषार्थ द्वारा अवतरित होता है।
ध्यान धारणा :- विज्ञानमय कोश में सविता प्रकाश का प्रवेश ‘दीप्ति’ के रूप में माना गया है। दीप्ति प्रकाश की वह दिव्य धारा है, जिसमें प्रेरणा एवं आगे बढ़ने की शक्ति भी भरी रहती है, ऐसी क्षमता को वर्चस् कहते हैं। यह प्रेरणा से ऊँची चीज है। प्रेरणा से दिशा प्रोत्साहन देने जैसा भाव टपकता है, किन्तु वर्चस् में वह चमक है जो धकेलने, घसीटने, फेंकने, उछालने की भी सामर्थ्य रखती है। नस- नस में रोम- रोम में दीप्ति का सच्चार, दीप्ति का प्रभाव, दिव्य भाव संवेदनाओं और अतीन्द्रिय ज्ञान के रूप में होता है। दीप्ति की प्रेरणा से सद्भावनाओं का अभिवर्धन होता है और सहृदयता जैसी सत्प्रवृत्तियाँ उभर कर आती हैं, ऐसी आस्था अन्तःकरण में सुदृढ़ अवस्था में होनी चाहिए। स्वयं को असीम सत्ता में व्याप्त फैला हुआ अनुभव करें। सहृदयता, श्रद्धा, दिव्य ज्ञान का विकास और स्नेह करुणा जैसी संवेदनाओं से रोमांच का शरीर में बोध हो रहा है।
५. आनन्दमय कोश
आनन्दमय कोश चेतना का वह स्तर है, जिनमें उसे अपने वास्तविक स्वरूप की अनुभूति होती रहती है। आत्मबोध के दो पक्ष हैं-
1. अपनी ब्राह्मी चेतना, बह्म सत्ता का भान होने से आत्मसत्ता में संव्याप्त परमात्मा का दर्शन होता है।
2. संसार के प्राणियों और पदार्थों के साथ अपने वास्तविक सम्बन्धों का तत्त्वज्ञान भी हो जाता है। इस कोश के परिष्कृत होने पर एक आनन्द भरी मस्ती छाई रहती है। ईश्वर इच्छा मानकर प्रखर कर्त्तव्य- परायण; किन्तु नितान्त वैरागी की तरह काम करते हैं। स्थितप्रज्ञ की स्थिति आ जाती है। आनन्दमय कोश की ध्यान धारणा से व्यक्तित्व में ऐसे परिवर्तन आरम्भ होते हैं, जिसके सहारे क्रमिक गति से बढ़ते हुए धरती पर रहने वाले देवता के रूप में आदर्श जीवनयापन कर सकने का सौभाग्य मिलता है।
ध्यान धारणा -- धारणा में सविता का सहस्रार मार्ग से प्रवेश करके समस्त कोश सत्ता पर छा जाने, ओत- प्रोत होने का ध्यान किया जाता है। यदि सङ्कल्प में श्रद्धा, विश्वास की प्रखरता हो, तो सहस्रार का चुम्बकत्व सविता शक्ति को प्रचुर परिमाण में आकर्षित करने और धारण करने में सफल हो जाता है। इसकी अनुभूति कान्ति रूप में होती है। कान्ति सामान्यतः सौन्दर्य मिश्रित प्रकाश को कहते हैं और किसी आकर्षक एवं प्रभावशाली चेहरे को कान्तिवान् कहते हैं, पर यहाँ शरीर की नहीं आत्मा की कान्ति का प्रसङ्ग है। इसलिए वह तृप्ति, तुष्टि एवं शान्ति के रूप में देखी जाती है। तृप्ति अर्थात् सन्तोष। तुष्टि अर्थात् प्रसन्नता। शान्ति अर्थात् उद्वेग रहित, सुस्थिर मनःस्थिति। यह तीनों वरदान, तीनों शरीरों में काम करने वाली चेतना के सुसंस्कृत उत्कृष्ट चिन्तन का परिचय देते हैं। स्थूल शरीर सन्तुष्ट, तृप्त। सूक्ष्म शरीर प्रसन्न, तुष्ट। कारण शरीर शान्त समाहित। इस स्थिति में सहज मुसकान बनी रहती है, हलकी- सी मस्ती छायी रहती है।
सविता शक्ति के पंचकोश में प्रवेश करने और छा जाने की अनुभूति ऐसी गहरी और भावमय होनी चाहिए, जैसे प्रसन्नता की स्थिति में मन उल्लास से उभरता है या धूप में बैठने से शरीर गर्म होता है।

आत्मचिन्तन के बिन्दु

१. पू. गुरुसत्ता से हमने दीक्षा क्यों ली? (जिस दिन आदर्शमय जीवन जीने की, कर्तव्यों की ओर अग्रसर होने की शपथ खाई जाती है, उस शपथ का नाम दीक्षा संस्कार है।)
२. क्या हम उन दीक्षा के नियमों का पालन कर रहे हैं?
३. हमारे जीवन का लक्ष्य क्या है?
४. क्या हम अपने आपको पू0 गुरुसत्ता के इच्छानुरूप एक साँचा- मॉडल बना पाये?
५. क्या हमारी वेशभूषा, आहार व अन्य उपयोगी साधन औसत भारतीय स्तर का है?
६. क्या हम अपनी अब तक की आत्मप्रगति से सन्तुष्ट हैं?
७. क्या हमारा चिन्तन, चरित्र और व्यवहार ऐसा बन गया है, जिसे देखकर लोग आकर्षित होते हैं और आदर्श जीवन जीने की प्रेरणा ग्रहण करते हैं?
८. क्या हम अपने व्यक्तिगत, पारिवारिक एवं सामाजिक उत्तरदायित्वों का भली प्रकार पालन कर रहे हैं?
९. क्या हम अपने २४ घण्टे के समय का पूरा सदुपयोग कर रहे हैं? दिनचर्या का निर्धारण करें।
जैसे- क. प्रातः उठने का समय।
ख. दैनन्दिन क्रियाकलापों का समय।
ग. विद्यालय जाने का समय। घ. परिवार के लिए समय।
च. मनोरञ्जन काल। छ. शयन काल।
१०. क्या हम नियमित उपासना एवं सेवाकार्य हेतु पर्याप्त समय देते हैं? (आप जितना समय संसार के लिए देते हैं उतना, ही भगवान् के लिए दीजिए। उतना न बन पड़े, तो कम से कम आधा तो होना ही चाहिए।)